जागरण संवाददाता, इलाहाबाद : सोरांव के बिगहियां गांव में एक परिवार के चार लोगों की हत्या के मामले में पुलिस ने सीडीआर से जांच आगे बढ़ा दी है। मोबाइल कॉल डिटेल से साफ हुआ है कि कमलेश देवी के जेठ के बेटे मनोज और नवाबगंज में रहने वाले दूसरे दामाद अमर के बीच बातचीत होती रही। फिलहाल दोनों फरार हैं। अमर की तलाश में पुलिस ने मंगलवार को भी नवाबगंज समेत कई इलाकों में दबिश दी। उसके भाई को उठाकर पूछताछ की जा रही है। पुलिस की एक टीम संपत्ति विवाद में रिश्तेदारों को खंगाल रही है तो दूसरी टीम लूट के बिंदु पर छापामारी कर रही है।